送朱伯原祕校
作者：郭祥正
朝代：宋

paragraphs: 泠泠皖溪水，悠悠天柱雲。
雲行水光動，水洗雲影分。
幽人坐臥吟，孤絕迥出羣。
資彼雲水秀，釋此塵垢紛。
胡爲倏言別，扁舟連夜發。
往登姑蘇臺，而望太湖月。
卻尋史遷迹，但見蒼煙滅。
覽古竟論今，治具校工拙。
有才不得施，著書貽後世。
何必腰黄金，自享千載貴。
鱸魚秋正熟，雲泉味尤美。
若逢吳市門，更訪長生理。